טיפאני האדיש

טיפאני שרה קורניליה האדיש (באנגלית: Tiffany Sara Cornilia Haddish; נולדה ב-3 בדצמבר 1979) היא שחקנית, קומיקאית וסטנדאפיסטית אמריקאית ממוצא יהודי. בשנת 2018 זכתה בפרס ה-BET לשחקנית הטובה ביותר עבור תפקידה בסרט הקומי "טיול בנות", ובפרס אמי לבידור בפריים טיים לשחקנית אורחת מצטיינת בסדרת קומדיה על השתתפותה בתוכנית המערכונים "סאטרדיי נייט לייב" כשבתוך היא גם הסטנדאפיסטית האפרו-אמריקאית האישה הראשונה להנחות פרק שלם. האדיש נולדה וגדלה בלוס אנג'לס, קליפורניה שבארצות הברית. אביה היה ציהיי ראדה האדיש, שהיה פליט מאריתריאה. אמה, ליאולה, הייתה אפרו-אמריקאית, חברת עדי יהווה, ובעלת עסק קטן. לאחר שאביה עזב כשהאדיש הייתה בת שלוש, אמה נישאה בשנית והביאה לעולם עוד ארבעה ילדים. בשנת 1988, בזמן שהתגוררה בקולטון שבקליפורניה, אביה-החורג חיבל בבלמי הרכב של אמה, מה שגרם לתאונת דרכים בה נגרם לאם נזק מוחי קשה. על פי החשד, המטרה הייתה לפגוע גם בילדים, אך הם נשארו בבית באותו יום. ככל הנראה בעקבות הפציעה התפרצה באם מחלת סכיזופרניה ששינתה את התנהגותה והפכה אותה לאלימה. האדיש, אז בת תשע והבכורה מבין חמשת הילדים, הפכה למטפלת העיקרית במשפחתה. בגיל 12 האדיש ואחיה הועברו למשפחות אומנות, שם הופרדו זמנית. האדיש השתמשה בקומדיה כדי להתמודד עם הסיטואציה הקשה אליה נקלעה. בגיל 15 היא ואחיה התאחדו מחדש תחת חסות סבתם. האדיש סיימה לימודי תיכון בוודלנד הילס (אנ'). היא סיפרה שלא ידעה לקרוא היטב עד התיכון, שם השתפרה בזכות שיעורים פרטיים שקיבלה מאחת המורות. היא סבלה מבעיות חברתיות על אף שהייתה תלמידה מצטיינת בשיעורי דרמה. בשנת 1997, לאחר שהעובדת הסוציאלית שלה נתנה לה אולטימטום להתחיל טיפול פסיכאטרי או ללכת למחנה נוער של חברת "Laugh Factory" המחזיקה רשת מועדוני קומדיה, האדיש בת ה-17 בחרה בקומדיה כדרך להתמודד עם הכאב שלה. האדיש סיפרה שההדרכה שקיבלה מקומיקאים מוכרים - דוגמת ריצ'רד פריור, דיין קוק, צ'ארלס פליישר (אנ') ומרלון ויינס - עזרה לה לגלות את התשוקה לקומדיה ושזה "הציל את חייה". האדיש סיפרה שהיא משלבת חוויות מהחיים האישיים שלה במערכונים וגילתה שזה מייצר עבורה סוג של מרחב בטוח. בשנת 2008 חשפה שבגיל 17 היא הותקפה מינית על ידי צוער משטרתי בליל נשף הבוגרים בתיכון שלה. התוקף שיקר עוד לפני כן בקשר לגילו כשפגשה בו לראשונה במשחק בייסבול של קרוב משפחתה. לפני שהתפרסמה, האדיש התפרנסה מעבודות מזדמנות כולל שירות לקוחות בחברת אלסקה איירליינס. באמצע שנות העשרים לחייה החלה להופיע במועדוני סטנד-אפ. לימים סיפרה שבאותה תקופה הייתה מחוסרת דיור וגרה במכוניתה. האדיש הופיעה לראשונה בתחרות הקומדיה "Bill Bellamy's Who's Got Jokes?". היא השתתפה בהופעות אורח בתוכניות קומיות דוגמת: "כל כך רייבן", "ג'ורדן וזהו", "קוראים לי ארל", "הבחורה החדשה", "פילדלפיה זורחת" ו"הלילה עם צ'לסי" (אנ'). היא גם שיחקה בסרטי הקומדיה "פגוש את הספרטנים" ו"יחצ"נים בהפרעה". בשנת 2008 שיחקה בסרט הטלוויזיה של ערוץ Lifetime, "‏Racing for Time" לצדן של יאיא דה קוסטה ואליזבת פנייה. בשנת 2013 היא השתתפה בתפקיד משנה בסדרת הפארודיה "Real Husbands of Hollywood". בשנת 2014 היא לוהקה לאופרת הסבון "If Loving You Is Wrong" של ערוץ OWN (אנ'); היא עזבה את התוכנית בתום העונה הראשונה עבור תפקיד קבוע בסיטקום "The Carmichael Show" של רשת NBC, בה השתתפה למשך 3 עונות. באותה שנה גילמה את טרינה בסרט המוזיקלי "ריקוד מגניב", שביים, כתב והפיק ניק קאנון. בשנת 2016 היא שיחקה בסרט הקומי "קיאנו" (אנ'). בשנת 2017 האדיש כיכבה בתפקיד הראשי בסרט הקומי "טיול בנות" של אולפני יוניברסל. הסרט זכה לביקורות חיוביות והיה לקומדיה הרווחית ביותר באותה שנה. בעיתון השיקגו טריביון נכתב "זה הסרט של האדיש, והוא יהפוך אותה לכוכבת. זה ברור מהרגע הראשון בו היא מופיעה על המסך". עבור תפקידה זכתה בפרס ה-BET לשחקנית הטובה ביותר. באוגוסט 2017, ספיישל הקומדיה של האדיש "Tiffany Haddish: She Ready! From the Hood to Hollywood" שודר בשואוטיים. בנובמבר 2017, האדיש הפכה לסטנדאפיסטית האפרו-אמריקאית הראשונה שהנחתה את תוכנית הסאטרדיי נייט לייב; היא זכתה על הופעתה בפרס אמי לבידור בפריים טיים לשחקנית אורחת מצטיינת בסדרת קומדיה. בדצמבר 2017, יצא לאור ספר זיכרונותיה "החד קרן השחור האחרון" בהוצאת Simon & Schuster (אנ'); הספר נכתב באמצעות סופר הצללים תוקר מקס (אנ') והגיע למקום 15 ברשימת רבי-המכר של הניו יורק טיימס. החל משנת 2018, האדיש מככבת בסיטקום "The Last O.G.‎" של רשת TBS. היא השתתפה בתפקיד משנה בסרט "הדוד דרו", בכיכובו של שחקן הכדורסל קיירי אירווינג, ובתפקיד ראשי בסרט הקומי "חכם בלילה" (אנ'). היא כיכבה גם בסרט הקומדיה "לא פראיירית של אף אחד" של הבמאי טיילר פרי. האדיש חתמה ב-2018 על הסכם "First look deal" (אנ') עם רשת HBO, המתיר לרשת האמריקאית זכות ראשונים לשנתיים על פרויקט טלוויזיוני. האדיש דיבבה את דמותה של טוקה בסיטקום האנימציה של נטפליקס "טוקה וברטי (אנ')", את המלכה וואטברה ווא-נאבי "בסרט האנימציה "סרט לגו 2: החלק השני", את דבי בסרט "אנגרי בירדס - הסרט 2", את דייזי בסרט "החיים הסודיים של חיות המחמד 2" ואת מחשב הספינה בסדרה "הפכים סולארים" של Hulu. בשנת 2019 כיכבה בסרט הפשע "קיטצ'ן" אודות נשות מאפיונרים משכונת הלס קיצ'ן של שנות השבעים בניו יורק שלוקחות את העסק לידיהן לאחר שהFBI עוצרים את בעליהן. בחודש מאי 2019, רשת ABC חשפה בהודעה לתקשורת שהם עובדים על עיבוד מחודש לסדרה "Kids Say the Darndest Things" (אנ') עם האדיש כמנחה ומפיקה; היא תשודר באוקטובר השנה. בנוסף, האדיש כיכבה בתפקיד ראשי בסרט הקולנוע "שחקי אותה בוסית" שיצא לאקרנים בינואר 2020. עוד בשנת 2020, שיחקה האדיש בסרטו של בילי קריסטל "כאן והיום", בו כיכבה לצדם של בילי קריסטל ופן בדג'לי. במרץ 2020 כיכבה האדיש במיני-סדרת הדרמה הביוגרפית "בזכות עצמה" בנטפליקס, בה היא מגלמת את ליליה בתה של אשת העסקים והנדבנית מאדאם סי ג'יי ווקר, אותה מגלמת אוקטביה ספנסר. באותה השנה כיכבה האדיש בסדרת הסטנד-אפ של נטפליקס, "טיפני האדיש מציגה: הן מוכנות". בשנת 2020 נודע כי הסדרה חודשה לעונה שנייה שתצולם עם קהל. בשנת 2021 שיחקה בסרטו של אריק אנדרה "טריפ רע: מותחים גבולות" שיצא בשירות הסטרימינג של נטפליקס. בהמשך כיכבה בסרט הדרמה "כאן והיום" לצדו של בילי קריסטל שגם ביים את הסרט. באותה שנה שיחקה גם בסרטו של פול שרדר "The Card Counter", דרמת פשע בו שיחקה לצד אוסקר אייזק ווילם דפו. בשנת 2022 שיחקה בקומדיית האקשן "משקלו הבלתי נסבל של כשרון ענק‏" לצד ניקולס קייג' וניל פטריק האריס. בינואר אותה שנה, עלתה סדרת הקומדיה והמתח "אפטר פארטי" בשירות הסטרימינג של אפל TV פלוס, בה היא משחקת בתור דאנר. האדיש התחתנה והתגרשה מוויליאם סטיוארט פעמיים. הוא עזר לה לאתר את אביה הביולוגי, שליווה אותה לעבר החופה בחתונתם הראשונה. הם התגרשו בשנים 2011 ו-2013. הייתה בקשר זוגי במשך כשנה וחצי מ-2020 ועד שלהי שנת 2021 עם הראפר והשחקן קומון (Common). ב-22 במאי 2019, האדיש התאזרחה גם כאריתריאית במהלך ביקור במדינת אריתריאה לרגל חגיגות 28 שנות עצמאותה מהאימפריה האתיופית. כשנה לפני כן ביקרה במדינה כדי לקבור את אביה המנוח, יליד המקום, ולחדש קשרים עם קרובי משפחתם שם. האדיש ספגה ביקורת קשה ברשתות החברתיות, לאחר שהראתה תמיכה ואף שיבחה את הנשיא-דיקטטור של אריתראה, איסאייס אפוורקי. ב-2017 סיפרה שהתנסתה לפרק זמן קצר גם עם סיינטולוגיה. בדצמבר 2019, בגיל 40, החליטה לחגוג את טקס בת המצווה שלה. הרבה הרפורמית שניהלה את הטקס הייתה סוזן סילברמן, אחותה של הקומיקאית האמריקאית-יהודייה שרה סילברמן. במקביל העלתה האדיש מופע קומי בשם "טיפני האדיש: בלאק מצווה", ששודר בנטפליקס. האדיש מתנדבת במחנה של מועדון הקומדיה "Laugh Factory" בו השתתפה בנעוריה, ובארגוני צדקה המסייעים למחוסרי דיור, כיוון שבמשך תקופה בשנות העשרים לחייה היא גרה במכוניתה. בילדותה, כשעברה ממשפחה אומנת אחת לשנייה, היא החזיקה את כל רכושה בשקית זבל, מה שגרם לה להרגיש חסרת ערך. בעקבות זאת, היא משתפת פעולה עם ארגון "Living Advantage" שמתמקד ברווחה של נוער אומנה; היא אוספת עבורם מזוודות בהן יוכלו לשמור את חפציהם האישיים. באוקטובר 2023, האדיש, יחד עם עוד מאות שחקנים, קומיקאים ומנהלי בידור מהוליווד חתמו על מכתב פתוח לנשיא ביידן. הם קראו לשחרור בני ערובה המוחזקים על ידי ארגון הטרור חמאס בעקבות מתקפת הפתע על ישראל. הקמפיין שהושק לצד המכתב נקרא #NoHostageLeftBehind. המכתב מדגיש את הרצון לחופש הן לישראלים והן לפלסטינים לחיות בשלום ומגנה את האלימות של חמאס. החד קרן השחור האחרון, הוצאת Simon & Schuster‏, 2017 מדיה וקבצים בנושא טיפאני האדיש בוויקישיתוף טיפאני האדיש, ברשת החברתית פייסבוק טיפאני האדיש, ברשת החברתית אקס (טוויטר) טיפאני האדיש, ברשת החברתית אינסטגרם טיפאני האדיש, ברשת החברתית טיקטוק טיפאני האדיש, סרטונים בערוץ היוטיוב טיפאני האדיש, במסד הנתונים הקולנועיים IMDb (באנגלית) טיפאני האדיש, באתר AllMovie (באנגלית) טיפאני האדיש, באתר Rotten Tomatoes (באנגלית) טיפאני האדיש, באתר Box Office Mojo (באנגלית) טיפאני האדיש, באתר MusicBrainz (באנגלית) טיפאני האדיש, באתר אנציקלופדיה בריטניקה (באנגלית) בן עופר, דיבור האדיש: הקומיקאית הלוהטת נזכרת בימים שלא היה לה איפה לגור, באתר Xnet‏, 13 במרץ 2018 נועם ברדין, ‏טיפאני האדיש: איך שמלה זולה וממוחזרת כבשה את האוסקר?, באתר onlife,‏ 6 במרץ 2018 טריילר לראיון של טיפאני האדיש בתוכנית של דיוויד לטרמן, סרטון בערוץ "Netflix", באתר יוטיוב "U.S. comedienne Tiffany Haddish granted Eritrean citizenship". Africa News. 23 במאי 2019. נבדק ב-31 במאי 2019. {{cite web}}: (עזרה) A. B. C. News, 5 things to know about Tiffany Haddish, who made history hosting 'SNL', ABC News (באנגלית) She’s Sarah Silverman’s Sister — And Just Officiated Tiffany Haddish’s Bat Mitzvah, The Forward (באנגלית אמריקאית) בן עופר, דיבור האדיש: הקומיקאית הלוהטת נזכרת בימים שלא היה לה איפה לגור, באתר Xnet‏, 13 במרץ 2018 https://amp.usatoday.com/amp/874493002 Katie Walsh, 'Girls Trip' review: Raunchy but heartfelt female empowerment, Chicago Tribune, ‏19 ביולי 2017 (באנגלית) The Last Black Unicorn, Goodreads (באנגלית) ‘Tiffany Haddish Presents: They Ready’ Renewed At Netflix, Set To Film With Audience This Weekend, Deadline, ‏2020-10-02 (באנגלית) Tiffany Haddish and Common Split After a Year Together: They're 'Too Busy for a Serious Relationship', Peoplemag (באנגלית) Vanessa Tsehaye, Tiffany Haddish Praised Eritrea's Dictator. Then She Doubled Down In DMs With Young Eritrean Americans., BuzzFeed News (באנגלית) DJ Envy; Yee, Angela; Charlamagne Tha God; Haddish, Tiffany (19 ביוני 2017). "Tiffany Haddish Speaks On Girls Trip, Escaping Death, Raising Her Siblings & More" (Video interview). The Breakfast Club. WWPR-FM. {{cite news}}: (עזרה) Diseko, Lebo (2019-12-16). "Tiffany Haddish: Being black and Jewish" (באנגלית בריטית). נבדק ב-2019-12-19. Matt Donnelly, Hollywood Stars and Executives Thank President Biden for Leadership, Call for Release of All Hamas Hostages, Variety, ‏2023-10-23 (באנגלית אמריקאית)